Matrieks: Waar 'n wil is, is 'n weg | Netwerk24
Matrieks: Waar 'n wil is, is 'n weg
Deur Niepraktiserende Prokureur, Wolmaransstad 14 Januarie 2020 00:01
Toe ek so luister na die matriekuitslae en na die baie onderskeidings wat behaal is, asook na die stories van die leerlinge wat onsuksesvol was, het dit my ver laat terugdink.
Ek het weer gedink aan die dag toe ek self my matriek­uitslae ontvang het en moes lees dat ek nie matriekvrystelling gekry het nie.
Ek wou graag medies gaan studeer.
Dit was 'n pynlike ervaring. Ek het ses vakke gehad, wat Afrikaans, Engels, Duits, wiskunde en natuur- en skeikunde ingesluit het.
Ek is terug koshuis toe vir die hereksamen, maar was weer eens onsuksesvol.
Ek het vir my pa (nou reeds oorlede) gevra of dit nie maar 'n teken is dat ek moet kom boer nie; ons het op 'n plaas gebly.
Hy het my onmiddellik afgeraai en my steeds aangemoedig om nie tou op te gooi nie.
My ouers het my nooit verwyt nie.
Ek het hulle 'n jaar lank op die plaas gehelp en toe deur middel van die destydse Volks Korrespondensie Kollege (VKK) weer vir dieselfde ses vakke ingeskryf.
Aan die einde van daardie jaar het ek my nasionale matriek­eksamen met die nodige matriekvrystelling geslaag.
Ek het in die tussentyd besluit om regte te studeer en het my regsgraad aan die Universiteit van Suid-Afrika behaal.
Ek het bedags gewerk (as 'n ingeskrewe klerk) en saans en naweke gestudeer.
Dit het baie verantwoordelikheid en baie opofferings geverg.
Ek is later toegelaat as prokureur en het 36 jaar lank geprak­tiseer en toe die tuig neergelê. Ek is tans amper 78 jaar oud en kan met groot dankbaarheid terugkyk op my lewenspad.
Ek hoop hierdie brief sal dien as inspirasie vir leerlinge wat nie suksesvol was in die matriekeksamen van 2019 nie.